বালি মাফিয়াদের বিরুদ্ধে বিক্ষোভ দেখাচ্ছিলেন এক দল কৃষক। হঠাৎই সেখানে প্রবল বেগে ছুটে আসে একটি ট্রাক। ট্রাকের তলায় পিষ্ট হয়ে ঘটনাস্থলেই মৃত্যু হল অন্তত ২০ জনের। আহত অন্তত ২৪ জন। এঁদের মধ্যে বেশ কয়েক জনের অবস্থা আশঙ্কাজনক। শুক্রবার দুপুর পৌনে দুটো নাগাদ অন্ধ্রপ্রদেশের তিরুপতি থেকে ৩০ কিলোমিটার দূরে ঘটনাটি ঘটে। প্রাথমিক তদন্তে পুলিশের অনুমান, মদ্যপ অবস্থায় গাড়ি চালাচ্ছিলেন ট্রাকের ড্রাইভার। চিতোর জেলার ওই এলাকায় বালি মাফিয়াদের অত্যাচারের বিরুদ্ধে একজোট হয়ে প্রতিবাদ দেখাচ্ছিলেন স্থানীয় কৃষকরা। সূত্রের খবর, এই সময় হঠাৎই নিয়ন্ত্রণ হারিয়ে সভার মধ্যে ঢুকে পড়ে একটি ট্রাক। প্রথমে একটি ইলেকট্রিক পোস্টে ধাক্কা মারে ট্রাকটি। এরপর ঠুকে পড়ে সভাস্থলে। বিদ্যুতের তার সমেত বৈদ্যুতিন খুঁটিটিও এসে পড়ে জনতার উপর। তড়িদাহত হয়েও মৃত্যু হয় কয়েক জনের। তিরুপতি আরবান সুপারিনটেন্ডেন্ট বিজয়লক্ষ্মী জানান, আহতদের তিরুপতি রুইয়া হাসপাতালে নিয়ে যাওয়া হয়েছে। তাঁদের মধ্যে দু’জন পুলিশকর্মীও রয়েছেন। মৃতদের পরিবারের প্রতি গভীর শোকপ্রকাশ করেছেন প্রধানমন্ত্রী নরেন্দ্র মোদী। সরকারের তরফে ক্ষতিগ্রস্থ পরিবারের জন্য ৫ লক্ষ টাকা করে ক্ষতিপূরণ দেওয়ার কথা ঘোষণা করা হয়েছে।